b'\n_START_ARTICLE_\nBMW xDrive\n_START_PARAGRAPH_\nBMW xDrive \xe2\x80\x93 BMW automobili\xc5\xb3 koncerno sukurta intelektuali keturi\xc5\xb3 varan\xc4\x8di\xc5\xb3j\xc5\xb3 rat\xc5\xb3 sistema, kuri nuolat anilizuoja ir skirsto varom\xc4\x85j\xc4\x85 gali\xc4\x85 automobili\xc5\xb3 rat\xc5\xb3 a\xc5\xa1ims ir visiems keturiems ratams. Vis\xc5\xb3 rat\xc5\xb3 varan\xc4\x8dioji sistema xDrive yra vis\xc5\xb3 BMW X serijos padidinto prava\xc5\xbeumo automobili\xc5\xb3 standartin\xc4\x97s \xc4\xafrangos dalis, taip pat, kaip papildoma \xc4\xafranga montuojama ir kit\xc5\xb3 BMW serij\xc5\xb3 automobiliuose.\n_START_SECTION_\nApra\xc5\xa1ymas\n_START_PARAGRAPH_\nxDrive sistemos pagrindin\xc4\x97 funkcija \xe2\x80\x93 dinamin\xc4\x97 stabilumo kontrol\xc4\x97, kuri fiksuoja rat\xc5\xb3 sukimosi greit\xc4\xaf, pos\xc5\xabki\xc5\xb3 kampus, \xc5\xa1oninius pagrei\xc4\x8dius bei kitus automobilio jud\xc4\x97jimo parametrus ir optimaliai paskirsto automobilio varom\xc4\x85j\xc4\x85 gali\xc4\x85._NEWLINE_Vietoje nuolatinio sukimo momento paskirstymo, kuris buvo naudojamas ankstesn\xc4\x97se sistemose, xDrive sistema suteikia kintant\xc4\xaf sukimo momento pasiskirstym\xc4\x85 tarp priekin\xc4\x97s ir galin\xc4\x97s a\xc5\xa1ies bei naudoja daugiadisk\xc4\x99 sankab\xc4\x85. Sankaba \xc4\xafmontuota paskirstymo d\xc4\x97\xc5\xbe\xc4\x97je ant priekin\xc4\x97s a\xc5\xa1ies pavaros veleno. Toks i\xc5\xa1d\xc4\x97stymas leid\xc5\xbeia xDrive sistemai moduliuoti sukimo momento pasiskirstym\xc4\x85 tarp priekin\xc4\x97s ir galin\xc4\x97s a\xc5\xa1ies, kuris paprastai yra paskirstomas 60:40 santykiu. Jei ABS/DSC sistemos u\xc5\xbefiksuoja rat\xc5\xb3 praslydim\xc4\x85, xDrive reaguoja per de\xc5\xa1imt\xc4\x85j\xc4\x85 sekund\xc4\x97s dal\xc4\xaf  ir gali perskirstyti iki 100\xc2\xa0% sukimo galios priekinei arba galinei a\xc5\xa1iai._NEWLINE_xDrive sistema veikia drauge su ABS ir DSC sistemomis. Jei prasisuka ratai arba yra u\xc5\xbefiksuojamas kryptinis nestabilumas, tuo metu kol xDrive skirsto arba baig\xc4\x97 skirstyti sukimo moment\xc4\x85, DSC sistema be vairuotojo \xc4\xafsiki\xc5\xa1imo pristabdo pavienius ratus tam, kad automobilis atgaut\xc5\xb3 sukibim\xc4\x85 su keliu ir pagerina kryptin\xc4\xaf stabilum\xc4\x85._NEWLINE_Automobiliuose su xDrive sistema priekinis ir galinis diferencialai remiasi DSC sistemos stabd\xc5\xbei\xc5\xb3 naudojimo duomenimis tam, kad perkelt\xc5\xb3 variklio gali\xc4\x85 nuo slystan\xc4\x8dio rato ant rato, turin\xc4\x8dio geresn\xc4\xaf sukibim\xc4\x85.'